o
Kirkkauden kuninkaan seurakunta, Jerusalem
TULTA JERUSALEMISTA
Pastori Oren Lev Ari
Shalom ystävät Jerusalemista, suuren Kuninkaan kaupungista!
Iloitsen siitä, että saan olla kanssanne.
Uskon, että Jumala tekee jotakin uutta ja voimallista elämässänne.
Jeesuksen Kristuksen nimessä.
Puhun tänään kutsusta, jonka Jumala antaa meille jokaiselle.
Luen teille profeetta Jeremian kertomuksen.
Hän oli vasta nuorukainen, kun Jumala kutsui hänet.
Katsotaan Jeremia 1:4: Minulle tuli tämä Herran sana:
"Jo ennenkuin minä valmistin sinut äidin kohdussa, minä sinut tunsin,
ja ennenkuin sinä äidistä synnyit, minä sinut pyhitin,
minä asetin sinut kansojen profeetaksi".
Mutta minä sanoin: "Voi Herra, Herra!
Katso, en minä kykene puhumaan, sillä minä olen nuori."
Kun Jumala kutsuu meitä, ajattelemme usein,
että tarvitsemme omaa voimaamme ja älyämme.
Ikäänkuin toteuttaisimme Jumalan antaman näyn yksin.
Mutta se ei ole niin.
Kun Jumala puhuu, Hän myös toteuttaa.
Hän ainoastaan etsii rakkaudessa kuuliaisia ihmisiä.
Jumala odottaa, että vastaamme: "Kyllä, Komentaja!"
Miksi Jeremia sanoi näin? Hän pelkäsi.
Hän tiesi, millaisen kansan keskellä asui.
Monet profeetat oli tapettu, koska he kertoivat totuuden.
Hän sanoi: "Herra, en osaa puhua."
Usein kun Herra kutsuu meitä, sanomme, ettemme osaa tehdä sitä.
Se tarkoittaa, ettemme oikeastaan haluaisi tehdä sitä.
"Olen nuori, kuka minua kuuntelisi?"
Kun Jumala kutsuu meitä, Hän antaa meille voiman.
Raamattu sanoo: Jeesus tuli omiensa tykö,
ja hänen omansa eivät ottaneet häntä vastaan.
Mutta kaikille, jotka ottivat hänet vastaan,
hän antoi voiman tulla Jumalan lapsiksi.
Mitä Jumala vastasi Jeremiaalle? Jer. 1:7:
Niin Herra sanoi minulle: "Älä sano: 'Minä olen nuori',
vaan mene, kunne ikinä minä sinut lähetän,
ja puhu kaikki, mitä minä käsken sinun puhua.
Herra siis lähettää sinut, et sinä itse.
Jos itse lähetät itsesi, joudut tekemään sen omin voimin.
Jos Jumala lähettää, puhut sitä, mitä Hän sanoo.
"Älä pelkää heitä..." Huomaatko, hän pelkäsi.
Jumala näki pelon hänen kasvoillaan ja kuuli pelon hänen äänessään.
"Voi Herra, olen nuori, en osaa puhua."
Jumala sanoi hänelle: "Minä lähetän sinut,
tiedän, että pelkäät, mutta älä pelkää.
Jer. 1:8: "Älä pelkää heitä, sillä minä olen sinun kanssasi,
ja pelastan sinut, sanoo Herra."
Hän sanoi: "Lähetän sinut, ja suojelen sinua."
Kun otamme Jumalan ikeen elämäämme,
ja haluamme toteuttaa Hänen tahtonsa maan päällä,
Jumala lähettää enkelinsä suojelemaan meitä.
Psalmi 91 sanoo, että Hän antaa enkeleilleen käskyn varjella sinua.
Jeesuksen nimessä.
Jer. 1:9: Ja Herra ojensi kätensä ja kosketti minun suutani.
Ja Herra sanoi minulle: "Katso, minä panen sanani sinun suuhusi."
Myös psalmissa 81 sanotaan: avaa suusi, niin minä sen täytän.
Me todella haluamme täyttää Jumalan tahdon.
Jumala sanoo "älä pelkää", koska kun pelkäämme,
emme pysy Jumalan tahdossa,
emmekä pysty olemaan tehokkaita Jumalan antamassa tehtävässä.
Ensimmäiseksi Jumala uudisti Sanallaan Jeremian mielen,
ja Hän sanoi: "Älä pelkää, minä lähetän sinut."
Hän antaa ensin uuden mielen.
Meidän täytyy uudistaa mielemme Jumalan Sanalla.
Jumala mursi Sanallaan Jeremian inhimillisen pelon.
Jeremia ajatteli tämän maailman ajattelun mukaisesti.
Mutta kun Jumala puhui hänelle, hän alkoi ajatella toisin.
Mitä Pyhä Henki tekee elämässämme? Hän tuo meille Jumalan Sanan.
Jumalan Sana Pyhän Hengen käytössä on vahvin voima maan päällä.
Se on vahva ase, joka murskaa saatanan ja lihan linnoitukset
mielessämme.
Sitten Pyhä Henki uudistaa mielemme Jumalan Sanalla.
Hän murskaa pelon ja uudistaa ajattelun.
Näin Jumala teki profeetta Jeremiaalle.
Mekin saamme Jumalan Sanan suuhumme,
ja meistä tulee Jumalan tehokkaita palvelijoita,
ja teemme sen, mitä Hän käskee.
Lähdemme sinne, mihin Jumala meidät tahtoo lähettää.
Jer. 1:9: Ja Herra ojensi kätensä ja kosketti minun suutani.
Ja Herra sanoi minulle: "Katso, minä panen sanani sinun suuhusi.
Ne eivät ole meidän sanojamme ja ajatuksiamme,
vaan mielemme on uudistunut, ja ajattelemme Jumalan tavoin.
Ajattelemme, mitä Jumalan valtakunnassa ajatellaan.
Mikään ei vastusta mielessämme Jumalan tahtoa.
Mielemme ei ole rajoittunut, taivaskaan ei ole rajana.
Mielemme on uudistunut.
Jos annatte Pyhän Hengen uudistaa mielenne,
taivaskaan ei ole rajana.
Jeesuksen nimessä.
Te pääsette paikkaan, missä voitte elää sydämenne mukaan.
Jer. 1:10: Katso, minä asetan sinut tänä päivänä
yli kansojen ja valtakuntain, repimään maasta ja hajottamaan,
hävittämään ja kukistamaan, rakentamaan ja istuttamaan."
Hän sanoi näin nuorukaiselle, joka juuri sanoi:
"Olen nuori, en osaa puhua."
Jumala sanoi: "Minä asetan sinut kansojen profeetaksi."
Kiitos Jumalalle, että Hän on kärsivällinen ja armollinen.
Hän ei hylkää meitä heti, kun kieltäydymme.
Pyhä Henki muokkaa ja valmistaa meitä.
Ajattelen aina, että jos minä en tee sitä, niin kuka sitten?
Kukaan ei tee sitä, jos ajattelen näin.
Kukaan ei tee sitä, mitä Jumala käskee minun tehdä.
Kun Jumala kutsuu, minun täytyy totella.
Kiitos Jumalalle Hänen kärsivällisyydestään.
Pyhä Henki hoitaa ja muokkaa meitä kärsivällisesti,
ja valmistaa meitä Jumalan iestä varten.
Jeesus sanoi: "Menkää ja saarnatkaa evankeliumia koko maailmalle."
Me kaikki olemme siis Jumalan lähettämiä.
Meidän kaikkien tulee olla uudistuneita,
jotta voisimme toteuttaa Jumalan tahdon.
Suussamme pitää olla Jumalan sanat.
Meidät kaikki on kutsuttu Uudessa liitossa,
olimmepa sitten juutalaisia tai ei.
Jumala kutsui meidät ja antoi meille jotakin uutta,
ja sanoi: "Menkää, ja saarnatkaa evankeliumia!"
Jeesus sanoi: "Minulle on annettu valta taivaassa ja maan päällä.
Menkää siis..." Hän siis siirsi meihin valtansa.
"Menkää ja saarnatkaa valtakunnan evankeliumia."
Jeremia vaikersi "Herra, en osaa puhua."
Yhtäkkiä kaikki muuttui.
Kun annatte Pyhän Hengen uudistaa mielenne,
ja asettaa Herran sanat suuhunne, kaikki muuttuu.
Jumala kutsuu olemattomat, ikäänkuin ne olisivat.
Meidän täytyy uskoa siihen ja ottaa se vastaan, Jeesuksen nimessä.
Jer. 1:11 Minulle tuli tämä Herran sana: "Mitä sinä näet, Jeremia?"
Minä vastasin: "Minä näen mantelipuun oksan".
Ymmärtäkää tämä:
Aiemmin hän ei nähnyt päämäärää.
Jos emme näe Herran päämäärää elämässämme ja palveluksessamme,
meillä ei ole näkyä.
Missä ilmoitus puuttuu, siinä kansa käy kurittomaksi,
sanoo Jumalan Sana.
Ilman näkyä kansa joutuu eksyksiin.
Hän ei voinut nähdä aiemmin, koska hänen mielensä ei ollut uudistunut.
Hänen sydämensä, mielensä ja suunsa
eivät olleet harmoniassa keskenään.
Jumala korjasi asian ja kysyi: "Mitä näet, Jeremia?"
Jumala avasi Sanallaan hänen silmänsä.
Sitä ennen hän oli hengellisesti sokea, mutta yhtäkkiä hän näki.
Antakaa Pyhän Hengen uudistaa mielenne Jumalan Sanalla.
Miten se tehdään?
Teidän täytyy elää Jumalan Sanassa joka päivä,
ammentaa siitä, haluta sitä, ja se täytyy tehdä rukouksessa.
Paavali kirjoitti: "Muistelen teitä rukouksissani,
anoen, että meidän Herramme Jeesuksen Kristuksen Jumala
antaisi teille viisauden ja ilmestyksen Hengen
hänen tuntemisessaan."
Teidän täytyy rukoilla Isää sanoen:
"Ilmoita meille se, mitä tahdot sanoa.
Uudista mielemme, anna viisauden ja ilmestyksen Henki.
Isä, ilmoita Sanasi, jotta voin täyttää tahtosi."
Jeesus opetti meitä rukoilemaan näin:
"Isämme, joka on taivaassa, pyhitetty olkoon nimesi,
tulkoon valtakuntasi, tapahtukoon tahtosi,
myös maan päällä niin kuin taivaassa.
Hänen tahtonsa on Hänen Sanassaan.
Tarvitsemme viisauden ja ilmestyksen Henkeä
ilmoittamaan Hänen tahtonsa.
Jos teette näin, pääsette eroon hengellisestä sokeudesta,
ja alatte nähdä päämäärän.
Se, jolla on näky, haluaa elää, eikä masennuksesta ole tietoakaan.
Vaikka saatana hyökkäisi kimppuusi saamasi näyn vuoksi,
nouset joka aamu tietäen, että olet saanut Jumalalta näyn,
ja Jumala vie eteenpäin antamaansa näkyä.
Se antaa sinulle auktoriteetin ja halun elää ylistäen Jumalaa.
Jer. 1:11: "Mitä sinä näet, Jeremia?"
Minä vastasin: "Minä näen mantelipuun oksan".
Hän siis näki päämääränsä, ja hän näki Jeesuksen Kristuksen.
Tässä mantelipuun oksa tarkoittaa auktoriteettia ja hedelmiä.
Mantelipuu tuottaa hedelmää viimeisenä kaikista puista.
Mutta se tuottaa niitä varmasti.
Jumala sanoi hänelle: "Hedelmiä tulee.
Et ole enää hengellisesti sokea, ja hedelmiä tulee nyt."
Pyhä Henki murtaa linnoitukset,
ja antaa sinulle uuden, Jumalan valtakunnan mielen.
Puhut Sanaa, ja elät Sanan mukaan.
Jeesus kysyi: "Miksi te huudatte minulle: 'Herra, Herra!'
ettekä tee, mitä minä sanon?"
Et vain kuule, vaan myös teet Jumalan Sanan mukaan.
"Olet nähnyt oikein, olet oikealla tiellä.
Teet, mitä tahdon, ja hedelmiä tulee."
Jer. 1:12: Herra sanoi minulle: "Sinä olet nähnyt oikein,
sillä minä valvon sanaani toteuttaakseni sen".
Jumala sanoo: "Nyt ymmärsit kaiken, mutta haluan lisätä,
ettet sinä toteuta Sanaani, vaan minä toteutan sen.
Tarvitsen vain sitä, että olet uskollinen ja kuuliainen,
ja rakastat Minua, ja teet, mitä sanon."
Kuten Jeesus sanoi: "Etsikää ensin Jumalan valtakuntaa,
ja hänen vanhurskauttansa, niin myös kaikki tämä teille annetaan."
Meidän täytyy tehdä uskollisesti oma osuutemme liitossa.
Hän on uskollinen omassa osassaan.
Meidän täytyy rukoilla ja uudistua, rakastaa Jumalan Sanaa,
Jumalan seurakuntaa ja Jumalan palvelemista.
Jumala tekee sen. Kuten Sakarja sanoo:
"Ei sotaväellä eikä voimalla, vaan minun Hengelläni,
sanoo Herra Sebaot."
Emme me tee sitä omin voimin,
vaan pysymme rukouksessa ja Jumalan Sanassa.
Katsotaan vielä muutama jae.
Matteuksen luvussa 24 Jeesus puhuu lopun ajoista, joita nyt elämme.
Missä tahansa olettekin, Venäjällä tai Suomessa,
USA:ssa tai Israelissa, elämme nyt lopun aikoja.
Näemme nyt kaikki nämä merkit, joista Jeesus puhui;
maanjäristyksiä, sotia, nälänhätää, kaikki, mistä Jeesus puhui.
Olemme oikeassa paikassa oikeaan aikaan.
Mikä tärkeintä, olemme todellisen Jumalan kanssa,
Aabrahamin, Iisakin ja Jaakobin Jumalan,
ja Hänen Poikansa kanssa, joka on Jumalan täydellinen tahto.
Puhuessaan lopun ajoista Jeesus sanoo Matt. 24:42:ssa:
Valvokaa siis, sillä ette tiedä, minä päivänä teidän Herranne tulee.
Meidät on kutsuttu myös seisomaan vartiossa rukoillen,
ja tekemään Jumalan tahdon.
Matt. 24:43: Mutta se tietäkää: jos perheenisäntä tietäisi,
millä yövartiolla varas tulee, totta hän valvoisi...
- kuten "mantelipuu" tulee sanasta "valvoa" -
...eikä sallisi taloonsa murtauduttavan.
Jumala valvoo Sanaansa toteuttaakseen sen.
Mutta se ei toteudu, jos emme valvo, kuten Jumala käskee.
Jos emme lue Sanaa, uudistu, pidä yllä suhdetta Pyhään Henkeen,
rukoile ja palvele Kristuksen ruumiin osana,
Jumala ei toteuta lupaustaan.
Jos olemme hengellisesti sokeita, eikä meillä ole näkyä.
Meidän täytyy valvoa, kuten Jumala valvoo Sanaansa.
Matt. 24:44: Sentähden olkaa tekin valmiit,
sillä sinä hetkenä, jona ette luule, Ihmisen Poika tulee.
Katsotaan mitä Jeremia sanoo tästä jakeessa 29:11.
Jeremia puhuu neuvottomille. Jeremia 29:11:
Sillä minä tunnen ajatukseni, jotka minulla on teitä kohtaan,
sanoo Herra: rauhan eikä turmion ajatukset,
minä annan teille tulevaisuuden ja toivon.
Jumala haluaa antaa meille hedelmän,
jota odotamme ja kaipaamme.
Henkilökohtaisessa elämässämme, perheessämme, palveluksessamme,
ja työssämme Jumala haluaa antaa meille menestyksen.
Jumala sanoo: "Kutsuin sinut, uudistan sinut
ja pelastan sinut Sanallani vanhasta mielestäsi.
Haluan sinun elävän yhteydessä Pyhään Henkeeni,
ja valvovan rukouksessa ja julistavan Sanaani.
Haluan antaa sinulle tämän."
Kun Jumalan näky toteutuu, Jumala sanoo:
"Nämä ovat lapsiani!" Se kirkastaa Jumalaa.
Emme ainoastaan julista evankeliumia, vaan elämämme on todistus siitä.
Jumala kutsui meidät, ja olimme uskollisia.
Katsokaa, mitä elämässämme tapahtuu!
Se ei perustu voimaamme eikä kutsumukseemme,
ei meidän lahjoihimme, vaan kaikki tulee Jumalalta.
Hänen luokseen se palaa.
Heprealaiskirje 11:11:
"Hän piti luotettavana sen, joka oli antanut lupauksen."
Jumala on luotettava. Kokeilkaa!
Pyytäkää Jumalalta voimaa. Se on jo annettu meille.
Tahdon rukoilla puolestanne.
Tämä viesti on täynnä Jumalan armoa ja voimaa.
Rukoilen, että tänään tapahtuu jotakin sydämessänne,
että kuulette Pyhän Hengen äänen ja Jumalan kutsun.
Että annatte Pyhän Hengen uudistaa mielenne,
ja henkenne, sielunne ja ruumiinne välille tulee harmoninen yhteys,
ja Pyhä Henki antaa Jumalan sanat suuhunne.
Silloin menestytte, ei vain hengellisessä elämässänne,
vaan myös sielullisessa.
Niin voitte toteuttaa kutsumuksenne.
Avatkaa sydämenne, rukoilen puolestanne Jeesuksen nimessä.
Taivaallinen Isämme, rukoilen jokaisen katsojan puolesta.
Isä, Jeesuksen nimessä julistan Jumalan rauhaa.
Murskaan jokaisen saatanan linnoituksen heidän elämässään.
Pyhä Henki, kutsun Sinut veljieni ja sisarteni elämään.
Puhu heille, niin etteivät he ainoastaan kuule Sinua,
vaan tekevät sen, mitä annat heille tehtäväksi.
Isä, kiitän Sinua viisauden ja ilmoituksen Hengestä,
joka auttaa lapsiasi ymmärtämään tahtosi.
Taivaallinen Isämme, uudista heidät, vahvista heitä,
täytä heidät Jeesuksen Kristuksen nimessä.
Auta heitä toteuttamaan tahtosi ja näkemään päämäärän,
ja näyn, jonka annat jokaiselle meistä.
Jeesuksen Kristuksen nimessä.
Haluan rukoilla myös terveytenne puolesta.
Jos teillä on kipua jossakin, asettakaa kätenne siihen,
niin rukoilen ja julistan Jumalan Sanaa.
Kiitos, Isä, auktoriteetista Jeesuksen Kristuksen nimessä.
Kiitos Pyhän Hengen voimasta, Isä.
En ole nyt siellä, missä he ovat, mutta hengessä julistan,
että Jeesuksen haavoissa me olemme parantuneet.
Julistan täydellistä parantumista.
Jeesuksen nimessä sidon heikkouden ja sairauden hengen.
Ajan ne ulos omiesi elämästä.
Julistan täydellistä parantumista Herramme Jeesuksen nimessä.
Aamen.
Paras ja tärkein ihme, joka pysyy iankaikkisesti,
on se, kun otamme vastaan Jeesuksen Jumalan Poikana.
Jumalan Sana sanoo: "Sydämen uskolla tullaan vanhurskaaksi,
ja suun tunnustuksella pelastutaan.
Rukoilkaa kanssani tämä lyhyt rukous
koko sydämestänne. Toistakaa perässäni:
Taivaallinen Isämme, elävä Jumala, olen syntinen ihminen.
Minä tunnustan ja uskon, että Jeesus kuoli syntieni puolesta.
Uskon, että Jeesus Kristus nousi kuolleista,
ja vanhurskautti minut.
Avaan sydämeni, ja kutsun sisään Jeesuksen Kristuksen.
Tule sydämeeni, ja ole Pelastajani ja Herrani.
Kasta minut Pyhällä Hengellä ja auta minua seuraamaan Sinua.
Rukoilen Jeesuksen Kristuksen nimessä.
Jos rukoilitte näin, kirjoittakaa meille,
haluamme auttaa teitä löytämään hyvän seurakunnan.
Siunatkoon Aabrahamin, Iisakin ja Jaakobin Jumala teitä.
Herra siunatkoon sinua ja varjelkoon sinua,
Herra valistakoon kasvonsa sinulle ja olkoon sinulle armollinen.
Herra kääntäköön kasvonsa sinun puoleesi
ja antakoon sinulle rauhan. Jeesuksen Kristuksen nimessä.
Shalom teille Jerusalemista!
Suomennos: Hannele Tainio